Gică Popescu a povestit că a avut gândul sinuciderii, în momentul în care a aflat că trebuie să meargă la închisoare, fiind condamnat în Dosarul Transferurilor.
"Primul gând când afli o asemenea veste e să te omori!", a spus el în podcastul "SportCast cu Sile", realizat de Silviu Tudor Samuilă, în care a vorbit despre cea mai neagră perioadă din viața sa.
Gică Popescu a fost condamnat trei ani o lună și zece zile în celebrul "Dosar al Transferurilor. A fost eliberat după ce a ispășit jumătate din pedeapsă, iar amintirile din închisoare sunt tulburătoare.
"La început impactul a fost brutal… Îmi aduc aminte că în primele două zile aveam senzația că plutesc, că visez. Mă culcam seara cu speranța că a doua zi o să mă trezesc în patul de acasă. Am realizat, încet-încet că situația era alta și că acela era adevărul și am încercat să găsesc portițe de a trece timpul", a mai declarat Gică Popescu, conform prosport.ro.
Acum, Gică Popescu este președinte la Farul, unde a fost adus de cumnatul său, Gică Hagi.